ສຳພາດ ທ່ານສຸວັນທອນ ແລະຍານາງ ນີລາວັນ ຄຳມີສຸກ ທີ່ ເມືອງເກຣີນົບ ປະເທດຝຣັ່ງ 
ຟັງການຢ້ຽມຢາມ​ຖາມ​ຂ່າວ ຄອບຄົວ ທ່ານສຸວັນທອນ ແລະ ຍານາງ ນີລາວັນ ຄຳ​ມີ​ສຸກ ທີ່​ນະຄອນ ເກ​ຣີນົບ ປະ​ເທດ​ຝຣັ່ງ.
ທ່ານຜູ້ຟັງທີ່ເຄົາລົບ ລາຍການຊີວິດຊາວລາວ ແລງວັນພະຫັດ ມື້ນີ້ ເຮົາຈະນຳພາທ່ານ ໄປຢ້ຽມຢາມຖາມຂ່າວ ທ່ານສຸວັນທອນ ແລະຍານາງ ນີລາວັນ ຄຳມີສຸກ ທີ່ໄດ້ເຂົ້າໄປຕັ້ງຖິ່ນຖານຢູ່ ນະ ຄອນ Grenobe ທາງພາກຕາເວັນອອກສຽງໃຕ້ຂອງ ປະເທດ ຝ່ັຣງ ແຕ່ປີ 1979 ທ່ານສຸວັນທອນ ເປັນພະນັກງານ ບໍລິສັດ ຜະລິດເຄຶ່ອງ electronic ແລະຍານາງ ນີລາວັນ ເປັນນາງພະ ຍາບານ ທີ່ເຮືອນພັກຜູ້ເຖົ້າ ທ່ານທັງສອງ ໄດ້ເລົ່າເລື້ອງຄວາມ ເປັນມາຂອງຊີວິດ ແລະການເປັນຢູ່ໃນເມືອງ Grenobe ສູ່ ວີໂອເອ ຟັງ ຊຶ່ງ ກິ່ງສະຫວັນ ຈະນຳມາສະເໜີທ່ານ ສະບາຍດີ ທ່ານຜູ້ຟັງທີ່ເຄົາລົບ ລາຍການຊີວິດຊາວລາວ ມືນີ້ ຂ້າພະເຈົ້າ ຂໍແນະນຳໃຫ້ ທ່ານຮູ້ຈັກກັບ ທ່ານສຸວັນທອນ ແລະຍານາງນີລາວັນ ຄຳມີສຸກ ລູກບ້ານຫລານເມືອງທ່າ ແຂກ ແຂວງຄຳມ່ວນ ທີ່ໄດ້ເຂົ້າໄປຕັ້ງຖິ່ນຖານຢູ່ ນະຄອນ Grenobe ທາງພາກຕາເວັນ ອອກ ສຽງໃຕ້ຂອງ ປະເທດຝຣັ່ງ ຄອບຄົວຄຳມີສຸກ ໄດ້ໄປຕັ້ງຖິ່ນຖານຢູ່ເມືອງນີ້ ຕັ້ງແຕ່ ປີ 1979 ແຕ່ກ່ອນອຶ່ນຂ້າພະເຈົ້າ ຂໍພາທ່ານໄດ້ຊົມ ແລະຮູ້ຈັກພູມລຳເນົາ ແລະບັນຍາກາດ ຂອງຂົງເຂດເມືອງ Grenobe ນີ້ວ່າມີ ຄວາມສຳຄັນ ແລະເປັນມາຢ່າງໃດ Grenobe ຕັ້ງຢູ່ພາກຕາເວັນອອກສຽງໃຕ້ ຂອງປະເທດຝຣັ່ງ ແລະຕັ້ງຢູ່ຕີນພູ Alps ບ່ອນທີ່ແມ່ນໍ້າ Drac ເຊື່ອມຕໍ່ກັບແມ່ນໍ້າ Isere ທີ່ີຮູ້ກັນວ່າຂົງເຂດ Rhone ອ້ອມລ້ອມໄປດ້ວຍພູ ເພາະສະນັ້ນຂົງເຂດນີ້ ຈຶ່ງມີຫິມະຕົກ ຫລາຍໃນລະດູໜາວ ແລະເຄີຍໄດ້ເປັນເຈົ້າພາບ ກິລາໂອລິມປິກ ລະດູໜາວ ມາແລ້ວໃນປີ 1968 ນະຄອນ Grenobe ເປັນເມືອງງົດງາມເມືອງນຶ່ງ ມີປະວັດອັນ ຍາວນານທີ່ໜ້າສົນໃຈມາໄດ້ 2,000 ປີແລ້ວ ຊຶ່ງເວລານັ້ນຍັງ ເປັນໝູ່ບ້ານນ້ອຍໆຂອງຊາວ Gallic ແລະເປັນປ້ອມຍາມເຂດ ຊາຍແດນຂອງຝຣັ່ງ ຕະຫລອດປະວັດສາດອັນຍາວນານນັ້ນ ນະຄອນ Grenobe ໄດ້ກາຍມາເປັນເມືອງທີ່ທັນສະໄໝຂອງ ຝຣັ່ງ ໃນສັດຕະຫວັດທີ່ 21 ປັດຈຸບັນນີ້ Grenobe ເປັນເມືອງ ທີ່ອຸດົມສົມບຸນໄປດ້ວຍ ເຂື່ອນໄຟຟ້າ ໂຮງງານຜະລິດເຄື່ອງອີ ເລັກໂຕຣນິກ ເຄື່ອງຈັກຕ່າງໆ ເຄມີ ພລາສຕິກ ໂຮງງານຜະລິດ ອາຫານ ແລະສິ່ງສຳຄັນທີ່ສຸດນັ້ນກໍຄືເປັນສູນກາງຄົ້ນຄວ້າດ້ານ ວິທະຍາສາດ ປັດຈຸບັນນີ້ ປະຊາກອນໃນເຂດເມືອງ Grenobe ມີຢູ່ປະມານ 664,800ຄົນ ຮ່ວມທັງປະຊາກອນລາວ-ຝຣັ່ງ ປະມານ 800 ຄົນ ທີ່ພາກັນປະກອບອາຊີບ ຢູ່ຕາມໂຮງງານອຸດສາຫະກຳດ້ານ ເທັກໂນໂລຈີ ອັນສຳຄັນ ແລະນອກນັ້ນຍັງປະກອບວິຊາອາຊີບອຶ່ນໆ ທ່ານສຸວັນທອນ ຄຳມີສຸກ ແມ່ນລູກບ້ານຫລານເມືອງທ່າແຂກ ແຂວງຄຳມ່ວນ ປະເທດ ລາວ ທ່ານສຳເລັດການສຶກສາຝ່າຍບັນຊີ ທີ່ໂຮງຮຽນການຊ່າງ ປາກປາສັກ ນະຄອນ ຫລວງວຽງຈັນ ຫລັງຈາກນັ້ນທ່ານໄດ້ເຂົ້າຮັບໃຊ້ເປັນລັດຖະກອນຝ່າຍສະມຸດບັນຊີ ທີ່ ກົມໄຟຟ້າລາວ ໃນປີ 1976 ໃນຂະນະທີ່ມີການປ່ຽນແປງລະບອບການປົກຄອງໃໝ່ຢູ່ ເມືອງລາວນັ້ນ ທ່ານຄຳມີສຸກ ພ້ອມດ້ວຍພັນລະຍາ ຍານາງນີລາວັນ ແລະລູກນ້ອຍນຶ່ງ ຄົນ ແລະ ບັນດາພໍ່ແມ່ພີ່ນ້ອງປະຊາຊົນລາວ ໄດ້ອົບພະຍົບຂ້າມໄປຢູ່ສູນອົບພະຍົບ ປະເທດໄທ ເພື່ອລໍຖ້າການໄປຕັ້ງຖິ່ນຖານໃໝ່ຢູ່ປະເທດທີ່ສາມ ຕົກມາເຖິງປີ 1979 ຄອບຄົວທ່ານຄຳມີສຸກ ໄດ້ຖືກຮັບເຂົ້າໄປຕັ້ງຖິ່ນຖານຢູ່ປະເທດຝຣັ່ງ ແລະກໍໄດ້ມາຕັ້ງ ຫລັກແຫລ່ງຢູ່ນະຄອນ Grenobe ຕັ້ງແຕ່ນັ້ນເປັນຕົ້ນມາ ການຕັ້ງຕົ້ນຊີວິດໃໝ່ບໍ່ເປັນ ທີ່ງ່າຍດາຍແກ່ ບັນດາຊາວອົບພະຍົບທີ່ເດີນທາງໄປຮອດໃໝ່ຢູ່ໃນເວລານັ້ນ ທຸກຄົນ ຕ້ອງໄດ້ປັບໂຕໃຫ້ເຂົ້າກັບ ດິນຟ້າອາກາດ ອາຫານການກິນ ພາສາ ແລະວັດທະນາທຳ ເວລານີ້ ທ່ານສຸວັນທອນ ຖືສັນຊາດຝຣັ່ງ ທ່ານໄດ້ເລົ່າຊີວິດເບື້ອງຫລັງຂອງຄວາມເປັນ ມາ ແລະຊີວິດການເປັນຢູ່ໃນເມືອງ Grenobe ສູ່ ວີໂອເອ ວ່າ : ຍານາງ ນີລະວັນ ພັນລະຍາ ຂອງທ່ານ ສຸວັນທອນ ແມ່ນສະຕີລາວ-ຝຣັ່ງ ຄົນນຶ່ງ ທີ່ໄດ້ທຳຄວາມກ້າວໜ້າໃນການປະກອບວິຊາອາຊີບ ຕັ້ງແຕ່ໄດ້ເຂົ້າໄປຕັ້ງຖິ່ນຖານຢູ່ເມືອງ Grenobe ຍານາງ ໄດ້ໂອ້ລົມກ່ຽວກັບໜ້າທີວຽກການສູ່ ວີໂອເອ ດັ່ງນີ້ : ເປັນທີ່ຮູ້ກັນດີວ່າ ປະຊາກອນຝຣັ່ງ ຮູ້ຈັກການໃຊ້ວິດໃຫ້ມີຄວາມລາບລື້ນ ມ່ວນຊື່ນ ກິນດີ ຢູ່ດີ ໂດຍສະເພາະຢ່າງຍິງ ຮູ້ຈັກພັກຜ່ອນປະຈຳປີ ໂດຍມີສິດລາພັກຮ້ອນໄດ້ເຖິງ 3 ເດືອນຕາມກົດໝາຍຂອງຝຣັ່ງ ທ່ານສຸວັນທອນ ແລະຍານາງ ນິລະວັນ ມັກຈະເດີນທາງກັບຄືນ ເມື່ອຢ້ຽມຢາມຍາດຕິພີ່ນ້ອງ ທີ່ ປະເທດລາວ ເກືອບທຸກໆປີ ທ່ານສຸວັນທອນ ໄດ້ກ່າວເຖິງຄວາມຄິດຮອດຄິດເຖິງ ພີ່ນ້ອງລາວ ແລະອາຫານລາວ ທີ່ທ່ານລືມບໍ່ໄດ້ນັ້ນວ່າ : ໃນຂະນະທີ່ ຂ້າພະເຈົ້າ ກຳລັງລາຍງານຂ່າວຂອງ ທ່ານສຸວັນທອນ ແລະຍານາງ ນີລະວັນ ຢູ່ນີ້ິ ທັງສອງທ່ານກຳລັງຢູ່ໃນເຮືອບິນ ເດີນທາງມາສູ່ ນະຄອນຫລວງວຽງຈັນ ເພື່ອໄປຢ້ຽມ ຢາມ ຍາດຕິພີ່ນ້ອງເພື່ອນຝູງ ເປັນເວລານຶ່ງເດືອນ ວີໂອເອ ຂໍໃຫ້ທ່ານເດີນທາງດ້ວຍ ຄວາມສະວັດດີພາບ ແລະໄດ້ຮັບຄວາມມ່ວນຊື່ນ ໂປດຕິດຕາມຟັງ ການສຳພາດກັບ ລາຍການຊີວິດຊາວລາວ ໃນເລື້ອງໃໝ່ ໃນແລງວັນ ພະຫັດໜ້າ